
UDTALELSE
Udenrigsudvalget opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	påpeger de hidtil usete udfordringer med hensyn til det globale miljø, fred og geopolitisk ustabilitet i det relevante revisionsår; opfordrer derfor til, at koordineringen mellem Kommissionen og EU-Udenrigstjenesten styrkes, navnlig på grund af EU-Udenrigstjenestens manglende aktionsbudget; minder om, at EU siden Ruslands omfattende invasion af Ukraine har ydet økonomisk, humanitær og militær støtte til Ukraine til en værdi af over 88 mia. EUR; understreger, at det er nødvendigt at øge støtten til Ukraine hurtigt og betydeligt, og at det i lyset af den potentielle fredsproces i 2025 fortsat er vigtigt at yde militær støtte til Ukraine og forberede sig på at bistå med genopbygningen af landet;
2.	opfordrer til yderligere mobilisering af den europæiske fredsfacilitet for at tackle de presserende sikkerhedsudfordringer, der følger af Ruslands angrebskrig mod Ukraine, og de vedvarende hybride trusler, som Moldova står over for; understreger behovet for at yde omfattende støtte til at styrke modstandsdygtigheden og forsvarskapaciteten og modvirke destabiliserende handlinger i begge sammenhænge;
3.	opfordrer Kommissionen til at sikre, at den fulde tilbagelevering af den rumænske nationalskat og flere andre medlemsstaters nationale kulturarv er på dagsordenen for eventuelle fremtidige tiltag vedrørende Den Russiske Føderation;
4.	understreger, at udgifter under udgiftsområde 4 "Et globalt Europa" betragtes som udgifter med høj risiko, med undtagelse af budgetstøttebetalinger og administrationsudgifter, som udgør ca. 20 % af disse udgifter; bemærker, at de fleste fejl, der blev konstateret på dette område, vedrører ikkeafholdte udgifter, ikkestøtteberettigede omkostninger og manglende overholdelse af reglerne for offentlige udbud;
5.	understreger, at Unionens budget fortsat skal yde støtte til at opbygge fred og stabilitet i Mellemøsten, bekæmpe had og fundamentalisme og desinformation samt fremme menneskerettighederne, bekæmpe straffrihed og styrke overholdelsen af retsstatsprincippet, herunder Den Internationale Straffedomstols (ICC's) afgørelser og Den Internationale Domstols rådgivende udtalelser; understreger, at EU's budgetter derfor under ingen omstændigheder må støtte aktiviteter, der strider mod disse mål; bemærker, at Kommissionen efter Hamas' forfærdelige terrorangreb den 7. oktober 2023 og påstande om misbrug af EU-midler til terrorisme foretog en gennemgang af finansieringen, hvori det blev konkluderet, at der endnu ikke er fundet dokumentation for, at penge er blevet omdirigeret til utilsigtede formål, og at de eksisterende sikkerhedsforanstaltninger på stedet fungerer godt, men at visse yderligere foranstaltninger blev anset for nødvendige; understreger betydningen af at sikre, at EU-midlerne tildeles og forvaltes effektivt med henblik på opnåelse af de tilsigtede mål; minder om det igangværende problem med ødelæggelsen af EU-finansierede projekter i Gaza og på Vestbredden og opfordrer til større ansvarlighed og sikkerhedsforanstaltninger i denne forbindelse;
6.	opfordrer indtrængende til, at alle finansielle forpligtelser til UNRWA udbetales i deres helhed; minder om, at UNRWA er den vigtigste struktur for humanitær bistand i Gaza og på Vestbredden samt en vigtig leverandør af tjenester i regionen; understreger vigtigheden af budgetposten for det sydlige naboområde med hensyn til at støtte politiske, økonomiske og sociale reformer i regionen under hensyntagen til de stigende humanitære behov såvel som andre regionale samarbejdsmål om at yde bistand til flygtninge, navnlig syriske og palæstinensiske flygtninge;
7.	understreger behovet for, at EU øger den økonomiske og politiske støtte til at styrke den operationelle kapacitet og sikre Den Internationale Straffedomstols uafhængighed inden for rammerne af "aftalen mellem Den Internationale Straffedomstol og Den Europæiske Union om samarbejde og bistand", som fastslår forpligtelsen til international retfærdighed og bekæmpelse af straffrihed;
8.	opfordrer Kommissionen til nøje at følge op på de anbefalinger, der er skitseret i Den Europæiske Revisionsrets særberetning om programmeringen af instrumentet for naboskab, udviklingssamarbejde og internationalt samarbejde – et globalt Europa; understreger behovet for at forbedre metoden til tildeling af midler til naboskabslande, sikre rettidig adgang til væsentlige dokumenter, der er nødvendige for revisioner, forenkle de proceduremæssige rammer og præcisere metoden til vurdering af virkningen af EU's støtte[footnoteRef:1]; [1: https://www.eca.europa.eu/ECAPublications/SR-2023-14/SR-2023-14_DA.pdf] 

9.	fremhæver børns ekstremt sårbare situation i verden, navnlig i forbindelse med væbnede konflikter; giver udtryk for alvorlig bekymring for de titusindvis af børn, der var berørt af væbnede konflikter over hele verden, og som blev udsat for afskyelige overgreb og krænkelser af deres mest grundlæggende rettigheder i 2023; opfordrer indtrængende Kommissionen til at sætte børns rettigheder øverst på den udenrigspolitiske dagsorden;
10.	er dybt bekymret over forslaget om en radikal omstrukturering af EU's tilstedeværelse i udlandet gennem en drastisk reduktion af antallet af ansatte i EU-delegationerne på baggrund af ovennævnte budgetmæssige begrænsninger; bemærker, at planen, hvis den godkendes, vil have en negativ indvirkning på effektiviteten af instrumentet for naboskab, udviklingssamarbejde og internationalt samarbejde (NDICI) – et globalt Europa;
11.	anfægter Europa-Kommissionens anvendelse af en skriftlig hasteprocedure til vedtagelse af den særlige foranstaltning til fordel for Tunesien for 2023 som led i gennemførelsen af det anfægtede aftalememorandum, der blev undertegnet med Tunesien i 2023, hvor der ses bort fra Europa-Parlamentets rolle, og som derfor er i strid med forordning (EU) 2021/947 om NDICI – et globalt Europa, finansforordningen og aftalen mellem Europa-Parlamentet og Kommissionen af 10. juni 2008 om gennemførelsesbestemmelser til Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, som ændret ved afgørelse 2006/512/EF; minder om, at en delegation fra Udenrigsudvalget den 13. september 2023 blev nægtet adgang til Tunesien, hvilket hindrede Parlamentets mulighed for at udøve sine kontrolbeføjelser; opfordrer indtrængende Kommissionen og EU-Udenrigstjenesten til at tage alle nødvendige initiativer over for de tunesiske myndigheder for at give Europa-Parlamentet mulighed for at udøve sine retlige forpligtelser;
12.	opfordrer indtrængende Kommissionen til at styrke tilgangen baseret på konditionalitet vedrørende retsstatsprincippet i forbindelse med finansiering under instrumentet til førtiltrædelsesbistand (IPA III), således at instrumentet kan tjene sit formål om effektivt at forberede tiltrædelseslandene på at opfylde betingelserne for at blive EU-medlemsstater; gentager sine opfordringer til Kommissionen om at gennemføre anbefalingerne i Den Europæiske Revisionsrets særberetning 01/2022 med henblik på at sikre en effektiv indvirkning af EU's finansielle bistand til støtte for retsstatsprincippet på Vestbalkan, navnlig ved at udarbejde retningslinjer for anvendelsen af bestemmelserne vedrørende modulation og konditionalitet under IPA III;
13.	minder om den alvorlige situation for så vidt angår kvinders rettigheder og LGBTQI+-personers rettigheder i mange dele af verden; understreger det presserende behov for bedre at beskytte disse rettigheder og sikre, at EU-midler og -politikker aktivt fremmer ligestilling mellem kønnene, bekæmper forskelsbehandling og værner om LGBTQI+-personers rettigheder;
14.	opfordrer Kommissionen til at sikre, at Den Palæstinensiske Myndighed omgående fjerner alt undervisningsmateriale og -indhold, der ikke overholder UNESCO's standarder, navnlig det, der fremmer antisemitisme, tilskyndelse til vold, hadefuld tale og forherligelse af terrorisme;
15.	udtrykker bekymring over konklusionerne i særberetningen "EU's trustfond for Afrika: Støtten er stadig ufokuseret trods nye tilgange", idet det blev fremhævet, at EU's trustfond for Afrika ikke i tilstrækkelig grad fokuserer på de vigtigste prioriteter til at tackle de grundlæggende årsager til ustabilitet, fordrivelse og irregulær migration, og bemærker – vigtigst af alt – med alvorlig bekymring, at der ikke blev taget tilstrækkeligt hensyn til menneskerettighedsrisici; minder Kommissionen om Europa-Parlamentets bekymring over de påståede krænkelser af menneskerettighederne inden for rammerne af migrationsforvaltningen og over, at Kommissionen er villig til at outsource forvaltningen af sine ydre grænser til nabolande såsom Tunesien og Libyen.
16.	opfordrer Kommissionen til at fastsætte en klar og gennemsigtig ansvarlighedsmekanisme for gennemførelsen af Global Gateway-strategien og til at give en klar begrundelse for brugen af udviklingsfinansiering til de projekter, der er omfattet af Global Gateway-strategien, og påvise dens lige fordele for modtagerlandenes offentlige og private sektor;
17.	anerkender de mange roller, som civilsamfundsorganisationer spiller; minder om EU's tilsagn om at støtte civilsamfundsorganisationer i alle eksterne instrumenter og programmer og på alle samarbejdsområder, herunder gennem en fleksibel og skræddersyet tilgang til finansiering med henblik på at nå ud til alle typer civilsamfundsorganisationer; opfordrer Kommissionen til mere systematisk at inddrage civilsamfundsorganisationer i Global Gateway- og Team Europe-initiativerne;
18.	anser valgobservationsmission for at være et praktisk og effektivt udenrigspolitisk instrument, der fortsat er centralt for EU's demokratistøttepolitikker og -strategier; opfordrer EU til at sikre tilstrækkelige midler til EU's valgobservationsmissioner med henblik på også at udvide dem til valg i kandidat- og nabolande;
19.	beklager, at FUSP-budgettet for civile FSFP-missioner kun er steget marginalt fra den flerårige finansielle ramme (FFR) for 2014-2020 til FFR 2021-2027 (fra et udgangspunkt på ca. 350 mio. EUR om året), samtidig med at antallet af missioner og missionernes opgaver er blevet øget, sikkerhedsmiljøet er blevet mere udfordrende, omkostningerne til operationer er steget, inflationen er steget, og antallet af kontraktansatte er steget, hvilket begrænser muligheden for at udvide de nuværende missioners mandater eller oprette nye missioner for at imødekomme presserende sikkerhedsbehov; opfordrer til at forhøje finansieringen til FUSP-budgettet betydeligt, samtidig med at der sikres effektiv anvendelse af de midler, der er afsat til de civile FSFP-missioner, med henblik på at sørge for, at de sikrer effektiv reaktion på krisesituationer og uforudsete begivenheder, og aktivt at udpege, hvor supplerende projekter og programmer kan finansieres over andre relevante EU-budgetter, idet der sikres forsvarlig økonomisk forvaltning og omhyggelig prioritering af eksisterende ressourcer; opfordrer også til, at strukturen for FUSP-budgettet ændres, og at der indføres en budgetpost pr. civil FSFP-mission med henblik på at give mulighed for bedre kontrol og øget gennemsigtighed;
20.	understreger, at EU i betragtning af de voksende geopolitiske udfordringer og kriser på verdensplan skal kunne forlade sig på nødvendige førstehåndsoplysninger om globale spørgsmål, der opstår uden for dets grænser; opfordrer i den forbindelse til, at EU INTCEN, EU-Udenrigstjenestens kriseresponscenter og Satcen styrkes, ved at dets personalemæssige og finansielle ressourcer og dets kapacitet øges; mener, at det er afgørende, at EU øger sine investeringer i offentligt og kulturelt diplomati og kommunikationsindsatser, navnlig i lyset af autoritære og illiberale regimers aktive engagement; understreger derfor behovet for at afsætte de nødvendige ressourcer til EU-Udenrigstjenestens afdeling for strategisk kommunikation og fremsyn; fremhæver EU-Udenrigstjenestens og Kommissionens indsats for at bekæmpe desinformation og udenlandsk indblanding og glæder sig over meddelelsen om oprettelsen af taskforcen for strategisk kommunikation og bekæmpelse af informationsmanipulation i GD COMM; understreger, at det er nødvendigt at sikre tilstrækkelige ressourcer til EU-Udenrigstjenesten og Kommissionen i den henseende;
21.	minder om, at EU-institutionerne i overensstemmelse med artikel 11, stk. 2, i TEU skal opretholde en åben, gennemsigtig og struktureret dialog med civilsamfundsorganisationer og repræsentative sammenslutninger; understreger i den forbindelse, at en vellykket strukturfinansiering er en forudsætning for at sikre offentlig deltagelse; fremhæver, at det uden strukturfinansiering ikke vil være muligt for borgerne at få deres stemme kanaliseret på EU-plan gennem deres repræsentative sammenslutninger samt at opretholde en regelmæssig dialog med EU-institutionerne, som bidrager til demokratisk deltagelse i politikudformningen og til en åben og vidtrækkende dialog, der sikrer, at der tages hensyn til mangfoldigheden af synspunkter og bekymringer med lige adgang til offentlige interesser i forhold til kommercielle interesser; understreger, at civilsamfundsorganisationer spiller en overvågningsrolle i forbindelse med gennemførelsen af EU's politikker og lovgivning, herunder anvendelsen af EU-midler, og fungerer som kontrolforanstaltninger på områder som demokrati, menneskerettigheder og retsstatsprincippet; minder om Kommissionens tilsagn i dens politiske retningslinjer om at intensivere sit samarbejde med civilsamfundsorganisationer, der har ekspertise og spiller en vigtig rolle med hensyn til at værne om menneskerettighederne, herunder i tredjelande; fremhæver i den forbindelse, at selv om Kommissionen ikke bør give NGO'er mandat til at gennemføre visse aktiviteter eller støtte specifikke holdninger eller politikker, er det fortsat afgørende, at civilsamfundsorganisationer gennem EU-finansiering kan indgå i en "åben, gennemsigtig og struktureret dialog med EU-institutionerne" som fastsat i artikel 11 i TEU gennem aktiviteter, som f.eks. fortaleraktiviteter, demonstrationer eller retlige foranstaltninger, og at disse fortsat bør være støtteberettigede i de relevante finansieringsprogrammer og have tilstrækkelige øremærkede midler til rådighed.

